Resultaterne af en undersøgelse lavet af Ugebrevet Mandag Morgen er de seneste dage blevet diskuteret flittigt på de sociale medier.

I undersøgelsen, der handler om danskernes bekymring for indvandring, svarer 28 procent af de adspurgte, at de er helt eller delvist enige i, at muslimske indvandrere bør sendes ud af landet.

Dermed læner de sig tæt op ad holdninger hos kontroversielle politikere som Rasmus Paludan fra Stram Kurs.

Om undersøgelsen I en undersøgelse lavet af Mandag Morgen i samarbejde med Jørgen Goul Andersen og YouGov erklærer 17,1 procent sig helt enige og 10,9 procent sig delvist enige i, at 'muslimske indvandrere bør sendes ud af landet'. Det svarer til godt hver fjerde af de adspurgte. Derudover erklærer 32 procent sig helt uenige i udsagnet, mens 13,3 procent fortæller, at de er delvist uenige. Endeligt svarer 26,7 procent hverken/eller og ved ikke. 5.900 vælgere har svaret på rundspørgen, der også viser, at færre ønsker nye vidtgående stramninger af udlændingepolitikken. Kilde: Mandag Morgen

Det er opsigtsvækkende, mener flere debattører og også professor ved Aalborg Universitet Jørgen Goul Andersen, der har været med til at lave målingen i samarbejde med Mandag Morgen.

- Jeg blev noget overrasket, for det var egentlig et spørgsmål designet til at se, hvor meget forskel der nu var mellem de folk, der stemte på Stram Kurs, Nye Borgerlige og Dansk Folkeparti, og så viste det sig pludselig, at det var en langt større del af befolkningen, der erklærede sig enige i det.

- Og det er jo egentlig så langt ude, at det er lige på kanten af religionsfriheden og så videre. Så jeg blev noget overrasket. Det må jeg nok sige, fortsætter han.

Ikke konsekvent holdning

Mere præcist erklærer 17,1 procent sig helt enige i, at muslimske indvandrere bør sendes ud af landet, mens 10,9 procent erklærer sig delvist enige.

Spørgsmålet er, hvad man skal lægge i resultaterne.

- Det er så det næste. For hvor dybt mener folk det her? spørger Jørgen Goul Andersen og giver sin egen vurdering:

- Ved dem, der svarer helt enig - der kan vi også se på de andre svar, de giver, at de har meget negative og vidtgående holdninger de fleste af dem. Men de, der er delvist enige, er faktisk mere moderate, og det er ikke engang halvdelen af dem, der ønsker stramninger af udlændingepolitikken, så måske er der et eller andet, der er løbet lidt af med dem, siger han.

Debat og religion spiller en rolle

Hvis man også skal give et bud på, hvorfor de adspurgte svarer, som de gør, så kan det hænge sammen med den ophedede debat omkring hjemsendelse af flygtninge, som der har været på det seneste, mener Jørgen Goul Andersen.

Det kan måske afspejle, at debatten har være lidt skinger til tider. Jørgen Goul Andersen, professor, Aalborg Universitet

- Det kan måske afspejle, at debatten har være lidt skinger til tider, og så har der måske ud af alt det udkrystalliseret sig et negativt billede af islam.

Derudover har vi det generelt svært med religion, hvis det kommer til at fylde for meget, lyder det fra professoren.

- Danskerne har det ikke så godt med religion i det hele taget, hvis den skal tages for alvorligt. Heller ikke Kristendemokraterne kunne, selvom de fik en meget charmerende formand, trænge igennem muren (og få stemmer nok til at komme i Folketinget, red.), siger han.

Ifrah tager gerne dialogen

En af dem, det hele handler om, er Ifrah Abdi Ali fra Aalborg. Hun er muslim og har boet i Danmark i 25 år.

Hun er ikke overrasket over undersøgelsens resultat.

- Det kommer ikke rigtig bag på mig, når hver fjerde (tidligere, red.) har stemt på Dansk Folkeparti, fortæller hun.